b"\n_START_ARTICLE_\nEstendard de Pol\xc2\xb7l\xc3\xa8ntia\n_START_SECTION_\nTroballa\n_START_PARAGRAPH_\nLa pe\xc3\xa7a apareix el 1926 en la segona campanya d'excavacions oficials portades a terme per Gabriel Llabr\xc3\xa9s i Rafael Isasi en el jaciment arqueol\xc3\xb2gic de Pol\xc2\xb7l\xc3\xa8ntia (Mallorca). En aquesta mateixa campanya apareixen d'altres peces com un Apol\xc2\xb7lo, una pe\xc3\xa7a de marbre que representava un cap de bar\xc3\xb3, entre altres peces. _NEWLINE_L'Estendard de Pol\xc2\xb7l\xc3\xa8ntia ha estat restaurat algunes vegades, perqu\xc3\xa8 en el moment de la troballa presentava un trencament principal que afectava diferents parts de la pe\xc3\xa7a, segurament a causa de les r\xc3\xa0tzies i destrucci\xc3\xb3 de la ciutat al segle III.\n_START_SECTION_\nDescripci\xc3\xb3 i significat\n_START_PARAGRAPH_\nAquesta pe\xc3\xa7a \xc3\xa9s \xc3\xbanica a la Hisp\xc3\xa0nia romana, per la qual cosa la seva import\xc3\xa0ncia i singularitat \xc3\xa9s digna d'estudi. L'estendard pertanyia a un Collegium Iuvenum, els calis havien estat creats per l'emperador August imitant els efebs grecs. Aquests centres estaven destinats als joves ciutadans per preparar-los per a la vida c\xc3\xadvica. Aquests estendards tenien com a finalitat ser un punt de refer\xc3\xa8ncia per als estudiants en aquest cas, perqu\xc3\xa8 permetia formar i dirigir-los. _NEWLINE_Els dos grans cercles de l'estendard servien per dur la representaci\xc3\xb3 en diferents materials, ja sigui fusta, bronze o vidre entre d'altres, de dues imatges relacionades amb les divinitats que veneraven. Tamb\xc3\xa9 s'afirma, que en aquest cas, es podrien representar la imatge de l'emperador en un dels cercles, i a l'altre, aniria la imatge del princeps iuventutis. _NEWLINE_La decoraci\xc3\xb3 del propi estendard est\xc3\xa0 composta per aplics que representen a les deesses Isis, Fortuna i Diana. La figura femenina d'Isis apareix amb el disc solar i la creixent lunar sobre el seu cap. La deessa Fortuna est\xc3\xa0 vestida amb quit\xc3\xb3 i amb corona \xc2\xabmuralis\xc2\xbb, a m\xc3\xa9s a m\xc3\xa9s apareix amb una cornuc\xc3\xb2pia i recolzada sobre un tim\xc3\xb3. D'altra banda, la deessa ca\xc3\xa7adora Diana est\xc3\xa0 representada en actitud de marxa amb arc a la seva m\xc3\xa0 esquerra i traient una fletxa del seu carcaix._NEWLINE_A la part superior hi ha un jove togat que duu una p\xc3\xa0tera amb la qual vessa una ofrena sobre l'ara, a l'altra m\xc3\xa0 sost\xc3\xa9 una cornuc\xc3\xb2pia, la qual simbolitza la riquesa i l'abund\xc3\xa0ncia."